b'\n_START_ARTICLE_\nBenzon (sl\xc3\xa6gter)\n_START_SECTION_\nDe adelige sl\xc3\xa6gter\n_START_PARAGRAPH_\nDen adelige sl\xc3\xa6gt Benzon stammer fra k\xc3\xb8bmand i Hamborg Bent Bentsen, hvis s\xc3\xb8n Hans Bentsen i Ribe var fader til borgmester Bent Hansen Bentsen (d\xc3\xb8d 1622) i Randers, og til r\xc3\xa5dmand sammesteds Hans Hansen Bentsen (1541-1625). Bent Hansen Bentsen var fader til dr.med. Niels Benzon (1609-1674), hvis s\xc3\xb8n, generalprokur\xc3\xb8r Niels Benzon (1646-1708), der 15. december 1679 fik v\xc3\xa5benbrev, er stamfader til 1. adelige linje af 1679. Blandt hans b\xc3\xb8rn var deputeret Lars Benzon (1687-1741) og statholder i Norge Jacob Benzon (1688-1775) samt H\xc3\xb8jesteretsassessor Peder Benzon (1684-1735) til Aggersvold m.fl., der var fader til Christian Benzon (1718-1801) til Christiansdal. Dennes s\xc3\xb8nner var kammerjunker Jakob (von) Benzon (1759-1842) til stamhuset Christiansdal, Tirsb\xc3\xa6k samt \xc3\x85g\xc3\xa5rd, amtmand Jens Benzon (1767-1839) og major Lars Benzon (1763-1823) til Caden, der var fader til genealog Frederik Vilhelm Casper Benzon (1791-1832). Jakob von Benzon var fader til maleren Christian Albrecht von Benzon (1816-1849)._NEWLINE_En yngre s\xc3\xb8n af dr.med. Niels Benzon (1609-1674) var Peder Benzon (1652-1701) til Havn\xc3\xb8 m. m., stamfaderen til 2. adelige linje af 1679. Han var fader til Niels Benzon (1684-1709) til Havn\xc3\xb8._NEWLINE_Ovenn\xc3\xa6vnte r\xc3\xa5dmand i Randers Hans Hansen Bentsen (1541-1625) havde s\xc3\xb8nnerne S\xc3\xb8ren Bentzon (1618-1668), der var sognepr\xc3\xa6st og provst i Randers, og Mads Bentzon, hvis s\xc3\xb8n Hans Benzon (1650-1704) k\xc3\xb8bte Sk\xc3\xa6rs\xc3\xb8 og var stamfader til 3. adelige linje af 1679. Han var fader til Johan (Jochum) Severin Benzon (1692-1741) til Estvadg\xc3\xa5rd, der var gift med sin kusine Frederikke Louise Bentzon, f. Glud (1702-1745), der af ejendommen oprettede Estvadgaards Stiftelse. (B\xc3\xa5de Johan Severin Benzon og Frederikke Louise Glud var b\xc3\xb8rneb\xc3\xb8rn til S\xc3\xb8ren Glud, der var biskop over Viborg Stift.)_NEWLINE_Ovenn\xc3\xa6vnte provst S\xc3\xb8ren Bentzon (1618-1668) var fader til assessor Hans Benzon (1657-1715), hvis b\xc3\xb8rn 22. februar 1717 oph\xc3\xb8jedes i adelsstanden. Familien skriver sig, ligesom de adelige linjer af 1679, Benzon. Af hans b\xc3\xb8rn var konferensr\xc3\xa5d Johannes Benzon (1712-1784) til Sohng\xc3\xa5rdsholm fader til oberstl\xc3\xb8jtnant Hans Peter Benzon (1749-1817), hvis s\xc3\xb8nnes\xc3\xb8n var national\xc3\xb8konomen Peter Tamm Julius Benzon-Buchwald (1821-1877).\n_START_SECTION_\nMusikersl\xc3\xa6gten Bentzon\n_START_PARAGRAPH_\nAmtsforvalter, etatsr\xc3\xa5d Christopher Adrian Engelbrecht Bentzon var fader til landinspekt\xc3\xb8r Lars Larsen Bentzon (1833-1893), hvis s\xc3\xb8nner var landinspekt\xc3\xb8r Povl Bentzon (1858-1943), professor, dr. jur. Viggo Bentzon (1861-1937) og dommerfuldm\xc3\xa6gtig Svend Bentzon (1875-1947). Viggo Bentzon var i f\xc3\xb8rste \xc3\xa6gteskab gift med kunsthistoriker Martha Drachmann Bentzon (1886-1912); deres s\xc3\xb8n var h\xc3\xb8jesteretspr\xc3\xa6sident Asbj\xc3\xb8rn Drachmann Bentzon (1887-1960). I andet \xc3\xa6gteskab var Viggo Bentzon gift med pianist Karen Emma Hartmann (1882-1977), og de var for\xc3\xa6ldre til komponisten Niels Viggo Bentzon (1919-2000), som var fader til jazzpianisten Nikolaj Bentzon (f\xc3\xb8dt 1964)._NEWLINE_Ovenn\xc3\xa6vnte Asbj\xc3\xb8rn Drachmann Bentzon var gift med Eva Judithe Weis (1890-1985) og fader til ankechef og kvinderetsfork\xc3\xa6mper Birgitte Weis Bentzon (1914-2011), l\xc3\xa6ge Johanne Weis Bentzon (f\xc3\xb8dt 1919), professor p\xc3\xa5 RUC Agnete Weis Bentzon ( 1918-2013), zoolog Martha Weis Bentzon (f\xc3\xb8dt 1924) samt cand. act., afdelingsforstander p\xc3\xa5 Statens Seruminstitut Michael Weis Bentzon (f\xc3\xb8dt 1920), som er fader til maleren Eva Weis Bentzon (f\xc3\xb8dt 1944) og til l\xc3\xa6ge Peter Weis Bentzon (f\xc3\xb8dt 1947)._NEWLINE_Ovenn\xc3\xa6vnte Povl Bentzon var fader til forfatterinden Inger Bentzon (1886-1971), dr. med. Poul Georg Kobierski Bentzon (1891-1974) og komponisten J\xc3\xb8rgen Liebenberg Bentzon (1897-1951). J\xc3\xb8rgen Bentzon var f\xc3\xb8rst gang gift med Michala Johanne Weis (1899-1973), datter af departementschef A.P. Weis (1851-1935) og Helga Marie Weis f\xc3\xb8dt Klein (1877-1946). Han blev gift anden gang med Karen Nielsen (1915-1990). I f\xc3\xb8rste \xc3\xa6gteskab var J\xc3\xb8rgen Bentzon fader til jazzpianisten Adrian Weis Bentzon (f\xc3\xb8dt 1929), som er fader til jazzfl\xc3\xb8jtenisten mm. Aske Bentzon (f\xc3\xb8dt 1955), og til musikforskeren Andreas Fridolin Weis Bentzon (1936-1971). I andet \xc3\xa6gteskab var J\xc3\xb8rgen Bentzon fader til maleren Viggo Drachmann Bentzon (f\xc3\xb8dt 1938)._NEWLINE_Ovenn\xc3\xa6vnte Svend Bentzon var fader til fl\xc3\xb8jtenisten Johan Svend Bentzon (1909-2007).\n_START_SECTION_\nApotekersl\xc3\xa6gten Benzon\n_START_PARAGRAPH_\nEn anden borgerlig familie \xe2\x80\x94 som en ubekr\xc3\xa6ftet tradition vil f\xc3\xb8re tilbage til Skotland \xe2\x80\x94 nedstammer fra sognepr\xc3\xa6st og provst i Lund Niels Bents\xc3\xb8n (d. 1649). Hans s\xc3\xb8nnes\xc3\xb8n, byfoged i Stubbek\xc3\xb8bing Christian Benzon (1699-1765) var fader til pastor Lorenz Jacob Benzon (1740-1799), k\xc3\xb8bmand, postmester i Stubbek\xc3\xb8bing Niels Benzon (1747-1803), k\xc3\xb8bmand i K\xc3\xb8benhavn Peder Christian Benzon (1757-1827) og postmester i N\xc3\xa6stved Jacob Benzon (1765-1836), der hver blev stamfader til en linje af sl\xc3\xa6gten. Ovenn\xc3\xa6vnte Lorenz Jacob Benzon (1740-1799) var fader til botanikeren Peter Eggert Benzon (1788-1848), hvis s\xc3\xb8nnes\xc3\xb8n var forfatter Peter Eggert Benzon (1857-1925). K\xc3\xb8bmand Niels Benzon (1747-1803) var fader til agent Lorenz Jacob Benzon (1790-1864) i Stubbek\xc3\xb8bing, der havde s\xc3\xb8nnerne, konsul i Nyk\xc3\xb8bing Falster Edvard Benzon (1820-1875) \xe2\x80\x94 fader til livl\xc3\xa6gen Vilhelm Valdemar Benzon (1852-1929) \xe2\x80\x94 og apoteker Alfred Nicolai Benzon (1823-1884), hvis s\xc3\xb8nner var apoteker B\xc3\xb8je Peter Lorenz Alfred Benzon (1855-1932) og forfatteren Carl Otto Valdemar Benzon (1856-1927). Den \xc3\xa6ldste af disse s\xc3\xb8nner var fader til farmaceuten og erhvervsmanden B\xc3\xb8je Benzon (1891-1976).'